b"\n_START_ARTICLE_\nBelize\n_START_SECTION_\nMajandus\n_START_PARAGRAPH_\nCIA maailma faktiraamatu kohaselt on Belize'is Kesk-Ameerika suurim t\xc3\xb6\xc3\xb6tuse m\xc3\xa4\xc3\xa4r \xe2\x80\x93 9,4%. 33,5% elanikkonnast elab allpool vaesuspiiri._NEWLINE_Majanduses on valdav p\xc3\xb5llumajandus, toiduainet\xc3\xb6\xc3\xb6stus ja turism. Ekspordist \xc3\xbcle poole moodustavad suhkur ja banaanid._NEWLINE_Toledo ringkonnas asuvad naftavarud, kuid seniajani pole neid veel kaevandatud. Riigis on piirkonna k\xc3\xb5ige kallim elekter._NEWLINE_Sisemajanduse kogutoodang oli 2005 aastal 2,1 miljardit USA dollarit ja SKT elaniku kohta 7800 USA dollarit. Majanduse kasvutempo aastal 2005 oli 3,8%\n_START_SECTION_\nLoodus\n_START_PARAGRAPH_\nPinnamood on tasane kuni kergelt k\xc3\xbcnklik, v\xc3\xa4lja arvatud Maya m\xc3\xa4ed (1122 m) sisemaal._NEWLINE_Kliima on troopiline, vahelduva niiskusega._NEWLINE_Taimkatte moodustavad troopilised vihmametsad, \xc3\xbcksikud m\xc3\xa4nnisavannid ja sood ning rannikualadel kasvavad mangroovid._NEWLINE_Ranniku l\xc3\xa4hedal on arvukalt korallsaari. Belize'i Vallrahu on 290\xc2\xa0km pikk ning seega l\xc3\xa4\xc3\xa4nepoolkera k\xc3\xb5ige suurem korallrahu.\n_START_SECTION_\nRahvastik\n_START_PARAGRAPH_\nRahvusr\xc3\xbchmad jagunevad j\xc3\xa4rgmiselt: kreoolid 39,7%, mestiitsid 33,1%, maajad 9,5%, garifunad 7,6%, indialased 2,1%, teisi 8,0%._NEWLINE_Belize'is r\xc3\xa4\xc3\xa4gitakse inglise, hispaania ja garifuna keelt, maaja keeli ja alamsaksa keelt.\n_START_SECTION_\nReligioon\n_START_PARAGRAPH_\n1980. aasta andmetel olid 62% elanikest katoliiklased, 12% anglikaanid, 6% metodistid, 4% mennoniidid, 3% adventistid, 2% nelip\xc3\xbchilased, 1% Jehoova tunnistajad ja 2% mitteusklikud.\n_START_SECTION_\nAjalugu\n_START_PARAGRAPH_\n21. septembril 1981 iseseisvus Briti v\xc3\xb5imu alt._NEWLINE_Enne eurooplaste tulekut asus Belize'i aladel maiade tsivilisatsioon ning sellest ajast on s\xc3\xa4ilinud paljud iidsed asulakohad (Altun Ha, Caracol, Cahal Pech, Xunantunich, Lamanai, El Pilar, Lubaantun)."